فاریاب ،جوزجان او سرپل ‏د افغانی سرې میاشتې له لوری نن پنجشنبه د رمضان د میاشتې پر ۱۸مه په جوزجان، فاریاب او سرپل ولایتونو کې له ۵۰۱ اړمنو او بېوزلو کورنیو سره د ۴ ټنه خُرما مرسته وشوه. یاده مرسته چې د سعودی هېواد د ملک سلمان خیریه بنسټ له لوری چمتو شوې وه، هرې کورنۍ ته ۸ کیلو خُرما ورکړل شوه کابل ‏نن پنجشنبه د رمضان د میاشتې پر ۱۸مه د افغانی سرې میاشتې له لوری په کابل ولایت کې له ۱۵۰ اړمنو او بې سرپرسته کورنیو سره د ۱۰.۱۲۵ ټنه خوراکی توکو مرسته ترسره شوه. یاده مرسته چې د ترکیې هېواد د سرې میاشتې له لوری چمتو شوې وه،هرې کورنۍ ته ۶۷.۵ کیلو خوراکی توکی چې اوړه، وریژې، غوړی، بوره او خُرما په کې شامله وه، ورکړل شول. فراه ‏افغانی سرې میاشتې د فراه ولایت په بېلابېلو سیمو کې د خپلو روغتیایی کارکوونکو پر مټ په تېرو ۳۰ ورځو کې ۷۴۳۴ وګړو ته روغتیایی خدمات وړاندې کړی. په یاده موده کې ۲۴۵۲ تنو ته له معاینې وروسته په وړیا توګه درمل ورکړل شوی، د ۲۰۵ ټپیانو پانسمان شوی، ۹۱۹ ښځو او ماشومانو ته بېلابېل واکسینونه تطبیق شوی، ۳۳۱ تنو ته روغتیایی مشورې او ۳۴۰ میندو ته له ولادت وړاندې او وروسته د ځان د روغتیا ساتنې اړوند لارښوونې شوی. همدا ډول ۱۳ خوارځواکو ماشومانو ته د ځانګړو خوراکی توکو د ورکړې ترڅنګ ۱۹۴ میندو ته د کورنۍ د تنظیم په اړه عامه پوهاوی ورکړل شوی. مر کزی ریاست ‏خبرتیا! افغانی سرې میاشتې د هغو هېوادوالو د تداوۍ په موخه، چې په خپلو کورونو کې له پېنځه کلونو د لوړ عمر لرونکی عقلی او عصبی ناروغان لری؛ دوه تنه نارینه او ښځینه عقلی او عصبی ډاکټران ګمارلی. ټول هغه هېوادوال چې په خپلو کورونو کې له پورته ذکر شویو ځانګړتیاو سره سم ښځینه عقلی او عصبی ناروغان لری؛ کولی شی چې د افغانی سرې میاشتې د کابل مرستون کلینیک ته او هغه کورنۍ چې نارینه عقلی او عصبی ناروغان لری د روانی ناروغانو د ساتنې آمریت ته د وړیا درملنې په موخه مراجعه وکړی. .